**Ministru kabineta noteikumu projekta**

**„Zemes ierīcības projekta izstrādes noteikumi”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Grozījumi Zemes ierīcības likumā” (turpmāk – likums), kurā ietvertais regulējums stājās spēkā 2016.gada 1.janvārī, pārejas noteikumu 10.punkts paredz Ministru kabinetam līdz 2016.gada 1.jūnijam izdot noteikumus par kārtību, kādā izstrādā un apstiprina zemes ierīcības projektu un tā grozījumus, to saturu, prasībām paskaidrojuma rakstam un grafiskajai daļai, kā arī par datu un dokumentu aprites kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izdodot jaunus noteikumus (turpmāk – noteikumu projekts), zemes ierīcības projekta izstrādē tiek novērstas nepilnības šobrīd piemērojamos Ministru kabineta 2011.gada 12.aprīļa noteikumos Nr.288 „Zemes ierīcības projekta izstrādes noteikumi” (turpmāk – noteikumi Nr.288), kā arī šādas pretrunas ar likumu un citiem normatīvajiem aktiem:  1. Atbilstoši likumam no 2016.gada 1.janvāra Valsts zemes dienestam vairs nav pienākums sniegt atzinumu par zemes ierīcības projekta grafiskajā daļā attēloto nekustamā īpašuma objekta apgrūtinājumu atbilstību normatīvajos aktos noteiktajām datu sagatavošanas tehniskajām prasībām un zemes vienību robežu atbilstību Nekustamā īpašuma valsts kadastra informācijas sistēmas (turpmāk – Kadastra informācijas sistēmas) datiem. Līdz ar to, salīdzinot noteikumu projekta regulējumu ar noteikumu Nr.288 regulējumu, ir paredzēts no zemes ierīcības projekta izstrādes procesa izslēgt divus posmus – zemes ierīcības projekta grafiskās daļas iesniegšanu Valsts zemes dienesta reģionālajā nodaļā un atzinuma sniegšanu. Atteikšanās no atzinuma sniegšanas samazinās administratīvo slogu zemes ierīcības projektu izstrādātājiem (turpmāk – zemes ierīkotājiem), kā arī saīsinās zemes ierīcības projekta izstrādes laiku, ļaujot zemes ierīcības projekta ierosinātājam (turpmāk – ierosinātājs) ātrāk realizēt zemes ierīcības darbu ieceri.  2. Atbilstoši likumam tiek svītrota prasība zemes ierīcības projektu sagatavot papīra formā, paredzot turpmāk zemes ierīcības projektu veidot elektroniskā formā.  Elektroniskās dokumenta formas ieviešanai noteikumu projekta 24., 25., 26., 27. un 28.punkts paredz noteikt zemes ierīcības projekta izstrādes kārtību elektroniskā zemes ierīcības projekta saskaņošanai, iesniegšanai vietējā pašvaldībā un apstiprināšanai.  Zemes ierīkotājs zemes ierīcības projekta grafiskās daļas projektu elektroniskai saskaņošanai varēs nosūtīt visām nepieciešamajām institūcijām vienlaicīgi. Noteikumu projekta 24.punkts paredz noteikt, ka zemes ierīcības projekta grafiskās daļas projekta saskaņojumu attiecīgās institūcijas zemes ierīkotājam varēs sniegt, atsūtot elektroniski parakstītu zemes ierīcības projekta grafiskās daļas projektu, kurā izvietots saskaņojuma uzraksts vai atzīme par tā saskaņojumu, vai elektronisku dokumentu par projekta grafiskās daļas projekta saskaņošanu. Lai uzlabotu zemes ierīcības projekta lietošanas ērtumu gan ierosinātājam, gan vietējai pašvaldībai, minētais noteikumu projekta punkts paredz arī iespēju attiecīgajai institūcijai zemes ierīkotājam nosūtīt nevis iepriekš minētos elektroniskos dokumentus par saskaņošanu (piem., elektroniski parakstīto zemes ierīcības projekta grafiskās daļas projektu, uz kura izvietota atzīme par saskaņošanu), bet gan elektronisko pastu ar informāciju par koleģiālās institūcijas vai komercsabiedrības pārvaldes institūcijas lēmumu, ar kuru tika saskaņots zemes ierīcības projekta grafiskās daļas projekts. Pēc saskaņojumu saņemšanas zemes ierīkotājs sagatavos zemes ierīcības projekta grafiskās daļas gala versiju, kurā tabulas veidā tiks norādīta informācija par saskaņojumu saņemšanu.  Noteikumu projekta 28.punkts paredz noteikt, ka pēc zemes ierīcības projekta saņemšanas apstiprināšanai vietējā pašvaldība pieņem administratīvo aktu par tā apstiprināšanu vai noraidīšanu. Zemes ierīcības projekta elektroniskās formas ieviešanas dēļ uz zemes ierīkotāja parakstītās zemes ierīcības projekta grafiskās daļas nav iespējams attēlot vietējās pašvaldības spiedoga atzīmi, kas satur informāciju par lēmumu, ar kuru apstiprināts zemes ierīcības projekts, kā tas bija noteikts noteikumos Nr.288. Lai nodrošinātu sasaisti starp vietējās pašvaldības pieņemto lēmumu par zemes ierīcības projekta apstiprināšanu un attiecīgo zemes ierīcības projekta grafisko daļu, kuru zemes kadastrālajā uzmērīšanā sertificētā persona izmanto zemes ierīcības projekta īstenošanai, vietējai pašvaldībai lēmumā par zemes ierīcības projekta apstiprināšanu būtu jāidentificē apstiprinātais zemes ierīcības projekts (t.i., norādot lēmumā par zemes ierīcības projekta apstiprināšanu gan tās zemes vienības kadastra apzīmējumu, kurai izstrādāts zemes ierīcības projekts, gan zemes ierīcības projekta grafiskās daļas rekvizītus (attiecīgā zemes ierīkotāja vārdu, uzvārdu un datumu, kad tas minēto dokumentu ir parakstījis).  3. Noteikumu projekta 33.5.4.apakšpunkts paredz zemes ierīcības projektā iekļaut saņemtos saskaņojumus (t.i., tajā iekļaujama ne tikai zemes ierīcības projekta grafiskā daļa, bet arī, piem., saskaņotie grafiskās daļas projekti, kuros attēlots saskaņojuma uzraksts vai atzīme par saskaņojumu, vai arī no attiecīgās institūcijas saņemts elektroniskais pasts, kurā iekļauta informācija par koleģiālās institūcijas vai komercsabiedrības pārvaldes institūcijas lēmumu, ar kuru tika saskaņots zemes ierīcības projekta grafiskās daļas projekts).  Lai uzlabotu zemes ierīcības projekta lietošanas ērtumu gan ierosinātājam, gan vietējai pašvaldībai, noteikumu projekta 50.punkts paredz, ka zemes ierīkotājs papīra formā saņemtajam dokumenta oriģinālam vai tā atvasinājumam izgatavo elektronisko kopiju, tomēr neapliecina elektroniskās kopijas pareizību (tātad zemes ierīcības projekts nesatur neskaitāmas elektroniski parakstītas datnes). Lietā ir jāievieto dokumentu elektroniskās neapliecinātas kopijas.  Tāpat minētais noteikumu punkts paredz noteikt, ka minētie dokumenti papīra formā zemes ierīkotāja lietvedībā glabājami četrus gadus, t.i., visu Zemes ierīcības likumā norādīto zemes ierīcības projekta īstenošanas termiņu.  4. Lai nodrošinātu ierosinātājam iespēju pārlūkot sagatavoto zemes ierīcības projektu, noteikumu projekta 33.3. un 33.4.apakšpunkts paredz noteikt, ka zemes ierīcības projekta grafiskā daļa sagatavojama ne tikai zemes ierīkotāja profesionālajā darbībā izmantotajos \*dwg, \*dgn vai \*shp datņu formātos, bet arī tādā plašāk atpazīstamā formātā kā portatīvā dokumenta (PDF) formātā. Turklāt, ievērojot, ka būs gadījumi, ka ierosinātājs nepārvalda elektronisko dokumentu lietošanu, noteikumu projekta 49.punktā paredzēts noteikt, ka zemes ierīkotājs pēc ierosinātāja pieprasījuma tam nodod zemes ierīcības projekta izstrādē saņemto un sagatavoto dokumentu izdrukas.  5. Zemes ierīcības likuma 18.panta pirmā daļa paredz, ka pēc zemes ierīcības projekta izstrādes zemes īpašnieki ar savu parakstu apliecina, ka piekrīt zemes ierīcības projekta īstenošanai, ka arī saskaņo projektētās teritorijas robežas. Noteikumu projekta 27.punkts paredz noteikt, ka gadījumā, ja ierosinātajam ir elektroniskais paraksts, tad piekrišanu zemes ierīcības projekta īstenošanai tas izsaka un projektētās teritorijas robežu saskaņo, ar drošu elektronisko parakstu un laika zīmogu parakstot zemes ierīcības projektu. Tomēr, ņemot vērā to, ka ne visos gadījumos būtu iespējams nodrošināt, ka ierosinātājs elektroniski paraksta zemes ierīcības projektu, noteikumu projekta 27.punktā paredzēts, ka pēc tam, kad zemes ierīkotājs ir iepazīstinājis ierosinātāju ar sagatavoto zemes ierīcības projektu, ierosinātājs rakstiski brīvā formā apliecina piekrišanu zemes ierīcības projekta īstenošanai un projektētās teritorijas robežu saskaņošanu – minēto apliecinājumu zemes ierīkotājs pievieno zemes ierīcības projektam.  6. Likums paredz iespēju veikt grozījumus zemes ierīcības projektā gadījumos, ja iecerētās izmaiņas neattiecas uz visu projektēto teritoriju (projektētajām zemes vienībām) un izmaiņu skartajām projektētajām zemes vienībām zemes kadastrālās uzmērīšanas dati vēl nav reģistrēti Kadastra informācijas sistēmā. Līdz ar to noteikumu projekta III nodaļā ietverts regulējums, kādā kārtībā izstrādājami zemes ierīcības projekta grozījumi.  Zemes ierīcības projekta grozījumu izstrādei nepieciešamās informācijas iegūšanas un izsniegšanas kārtība u.c. prasības ir analogas zemes ierīcības projekta izstrādē noteiktajām, tomēr, atšķirībā no zemes ierīcības projekta izstrādes procesa, grozījumu izstrādei nav nepieciešams ierosinātāja sākotnējais iesniegums vietējai pašvaldībai un attiecīgais vietējās pašvaldības lēmums par zemes ierīcības projekta grozījumu izstrādes uzsākšanu, turklāt minētās darbības veicamas tikai uz izmaiņām pakļauto teritoriju, nevis uz visu zemes ierīcības projektā projektēto teritoriju. Arī grozījumu saturs atšķiras no projekta satura, novēršot dokumentu dublēšanu – t.i., noteikumu projekta 34.punktā paredzēts noteikt, ka tajā iekļaujami tādi paši dokumentu veidi, kas iekļaujami zemes ierīcības projektā, ja tie attiecas uz grozījumos ietverto projektēto teritoriju, bet nav nepieciešams grozījumos iekļaut tādus dokumentus kā, piem., zemes robežu plānu, kas jau arī ir ievietots zemes ierīcības projektā.  Lai atvieglotu zemes ierīcības projekta uztveri, paskaidrojuma rakstā būs jāapraksta, kādi grozījumi tiek veikti salīdzinājumā ar sākotnējo ieceri apstiprinātajā zemes ierīcības projektā. Tā paša iemesla dēļ arī grafiskajā daļā būs uzskatāmi jāparāda paredzamie grozījumi – ar svītrojumu “X” veidā, piem., kura sākotnēji plānotā robeža mainīsies (noteikumu projekta 34.punkts).  7. Lai izvairītos no normu dublēšanas, noteikumu projekta 6.punktā attiecībā uz piekļuves paredzēšanu projektētajām zemes vienībām iekļauta atsauce uz normatīvajiem aktiem zemes pārvaldības jomā (Zemes pārvaldības likumu). Minētā likuma 7.panta pirmajā daļā noteiktas prasības piekļuves iespēju nodrošināšanai, t.i., ka visām zemes vienībām jānodrošina piekļuve no pašvaldības ceļa vai ielas vai no valsts autoceļa atbilstoši normatīvajiem aktiem par ceļu pievienošanu valsts autoceļiem, bet, ja tas nav iespējams, piekļuvi nodrošina pa servitūta ceļu vai pa projektētu servitūta ceļu pēc servitūta nodibināšanas Civillikuma noteiktajā kārtībā.  8. Dažkārt zemes vienību uzmērīšanā tiek konstatēta robežu savstarpējā neatbilstība (uzmērāmās vai pierobežnieka robežu plānā attēlotās robežas neatbilst patiesajām zemes vienības robežām), līdz ar to var veidoties situācija, ka uzmērītās zemes vienību robežas atšķiras no zemes ierīcības projektā attēlotajām robežām, kuras tiek attēlotas saskaņā ar robežu plānu. Tātad zemes kadastrālā uzmērīšana ir veikta neatbilstoši tiesiskā pamatojuma dokumentam – zemes ierīcības projektam. Līdz ar to šādos gadījumos tiek veikta robežu neatbilstības novēršana un attiecīgo zemes vienību kadastrālā uzmērīšana, sagatavojot tādu robežu plānu, kurā attēlotās robežas atbilst patiesajām zemes vienības robežām. Pēc tam tiek izstrādāts jauns zemes ierīcības projekts. Tomēr tādējādi paildzinās zemes ierīcības darbu veikšanas laiks. Lai minēto novērstu, noteikumu projekta 8.punkts paredz noteikt, ka zemes ierīcības projekta īstenošanā pieļaujamas atkāpes no tā grafiskajā daļā attēlotajām projektēto zemes vienību robežām un platībām, ja tās radušās robežu neatbilstības novēršanas rezultātā. Tātad tiek paredzēta iespēja robežu neatbilstību novērst zemes ierīcības projekta īstenošanas laikā, kas būtiski atvieglos šādu jautājumu risināšanu. Tāpat projektēto zemes vienību robežas un platību izmaiņas pieļaujamas, ja zemes ierīcības projekts izstrādāts ierādītai (ar grafiskām metodēm noteiktai) zemes vienībai, jo šādam kartogrāfiskajam materiālam ir zema precizitāte – noteikumu projekta 43.17.apakšpunkts paredz noteikt, ka šādos gadījumos zemes ierīcības projekta grafiskajā daļā attēlojama piezīme, ka, veicot zemes kadastrālo uzmērīšanu, projektēto zemes vienību platības var tikt precizētas. Abi izņēmuma gadījumi pieļaujami tikai tad, ja zemes kadastrālās uzmērīšanas rezultātā uzmērīto zemes vienību platības nav pretrunā ar vietējās pašvaldības teritorijas plānojumu, kā arī tā iekļaujas zemes kadastrālo uzmērīšanas jomu reglamentējošajos aktos noteiktajā pieļaujamā platības atšķirībā.  9. Noteikumu projekta 11.punkts paredz noteikt, ka ierosinātājs iesniegumā par zemes ierīcības projekta izstrādi sniedz priekšlikumus ne tikai par zemes vienību konfigurāciju, robežām, platībām, jaunveidojamam adresācijas objektam piešķiramo adresi, bet arī priekšlikumu par nekustamā īpašuma nosaukumu, ja projektējamo zemes vienību, kurai atbilstoši adresācijas jomu regulējošajiem normatīvajiem aktiem nav piešķirama adrese, plānots izdalīt no esoša nekustamā īpašuma sastāva. Vienlaicīgi ar zemes ierīcības projekta apstiprināšanu vietējā pašvaldība varēs lemt par nosaukuma piešķiršanu nekustamajam īpašumam. Tātad vienlaicīgi tiks pieņemti lēmumi, kas attiecināmi uz projektēto teritoriju, ļaujot ierosinātājam izvairīties no atkārtotas vēršanās vietējā pašvaldībā (skat. arī anotācijas I sadaļas 2.punkta 17.apakšpunktu).  10. Noteikumi Nr.288 paredz, ka pēc tam, kad vietējā pašvaldība ir atļāvusi zemes ierīcības projekta izstrādes uzsākšanu, zemes ierīkotājam noteiktos gadījumos ir jāpieprasa zemes ierīcības projekta izstrādes nosacījumi no Satiksmes ministrijas, Valsts kultūras pieminekļu aizsardzības inspekcijas un valsts akciju sabiedrības „Latvijas Valsts ceļi”. Lai izvairītos no situācijām, kad, lai gan pašvaldība ir atļāvusi izstrādāt zemes ierīcības projektu un zemes ierīkotājs minēto darbu ir uzsācis, kāda no iepriekš minētajām institūcijām sniedz viedokli, ka zemes ierīcības projektā iecerētā darbība nav īstenojama, kā arī, lai izvairītos no situācijām, ka zemes ierīkotājs minētos nosacījumus pretēji normatīvo aktu prasībām nav pieprasījis, tad noteikumu projekta 12.punkts paredz noteikt, ka vietējā pašvaldība pati pieprasa zemes ierīcības projekta izstrādes nosacījumus no iepriekš minētajām institūcijām. Minētais šobrīd praksē tiek veiksmīgi īstenots Cēsu novada pašvaldībā. Noteikumu projekta 13.punkts paredz noteikt, ka, izsniedzot zemes ierīcības projekta izstrādes nosacījumus, iepriekš minētās institūcijas vienlaikus norāda, vai zemes ierīcības projekta izstrādes gaitā zemes ierīkotājam ir jāvēršas attiecīgajās institūcijās, lai saņemtu saskaņojumu. Minētā prasība noteikumos Nr.288 bija noteikta kā obligāta. Tas nozīmē, ka noteikumu projekta risinājums saskaņošanu atstāt kā izvēles iespēju rada iespēju mazināt administratīvo slogu zemes ierīcības projekta izstrādē, kā arī saīsināt zemes ierīcības projekta izstrādes laiku.  Noteikumu projekta 11.punkts paredz noteikt, ka ierosinātājs iesniegumā par zemes ierīcības projekta izstrādi iekļauj informāciju par iecerēto rīcību ar zemes vienību pēc zemes ierīcības projekta īstenošanas (ko tieši ierosinātājs plāno uzsākt zemes vienībā). Saņemto informāciju vietējā pašvaldība nodos minētajām institūcijām, lai tās varētu veikt pilnvērtīgu zemes ierīcības projekta ieceres izvērtēšanu un sagatavot atbilstošus zemes ierīcības projekta izstrādes nosacījumus.  Ievērojot, ka atbilstoši noteikumiem Nr.288 Dabas aizsardzības pārvalde neizsniedz zemes ierīcības projekta izstrādes nosacījumus, taču praksē vienlaicīgi ar informāciju par mikroliegumiem un īpaši aizsargājamo dabas teritoriju robežām un to aizsardzības režīmu tiek izsniegti arī nosacījumi zemes ierīcības projekta izstrādei, noteikumu projekta 12.4.apakšpunktā Dabas aizsardzības pārvalde ir iekļauta kā viena no institūcijām, no kurām vietējā pašvaldība pieprasa zemes ierīcības projekta izstrādes nosacījumus, lai lemtu par tā izstrādes uzsākšanu.  Savukārt atšķirībā no noteikumiem Nr.288 noteikumu projekts vairs neparedz noteikt prasību pieprasīt zemes ierīcības projekta izstrādes nosacījumus no Satiksmes ministrijas, ja projektētā teritorija atrodas transporta infrastruktūras attīstībai nepieciešamajā teritorijā, jo informācija par transporta attīstības vispārīgu plānu tiek iekļauta teritorijas plānojumā vai lokālplānojumā, kas ir jāievēro zemes ierīcības projekta izstrādē. Turpmāk zemes ierīcības projekta izstrādes nosacījumi no Satiksmes ministrijas pieprasāmi tikai, ja projektētā teritorija atrodas valsts nozīmes civilās aviācijas lidlauka teritorijā, turklāt lietderību saglabāt šo prasību Satiksmes ministrija saredz tikai attiecībā uz vienu valsts nozīmes civilās aviācijas lidlauka teritoriju – valsts akciju sabiedrības „Starptautiskā lidosta „Rīga”” teritoriju.  Tā kā atbilstoši Administratīvā procesa likuma 64.panta pirmajai daļai lēmums par zemes ierīcības projekta izstrādes uzsākšanu vai izstrādes atteikšanu pieņemams viena mēneša laikā, tad noteikumu projekta 13.punkts paredz noteikt, ka nosacījumus zemes ierīcības projekta izstrādei Satiksmes ministrija, Valsts kultūras pieminekļu aizsardzības inspekcija, valsts akciju sabiedrība „Latvijas Valsts ceļi” un Dabas aizsardzības pārvalde sniedz divu nedēļu laikā.  Noteikumu projekta 14.3.apakšpunkts paredz noteikt, ka vietējā pašvaldība no institūcijām saņemtos zemes ierīcības projekta izstrādes nosacījumus, ar norādi par saskaņojuma nepieciešamību, apkopo vienotos zemes ierīcības projekta izstrādes nosacījumos.  11. Noteikumi Nr.288 paredz, ka vietējā pašvaldība pēc zemes ierīkotāja pieprasījuma izsniedz spēkā esoša vietējās pašvaldības teritorijas plānojuma un detālplānojuma grafisko un teksta daļu. Ministru kabineta 2014.gada 14.oktobra noteikumi Nr.628 „Noteikumi par pašvaldību teritorijas attīstības plānošanas dokumentiem” paredz vietējās pašvaldības plānošanas dokumentus ievietot Teritorijas attīstības plānošanas informācijas sistēmā, tie būs publiski pieejami Teritorijas attīstības plānošanas informācijas sistēmas publiskajā daļā valsts vienotajā ģeotelpiskās informācijas portālā. Tomēr, ja zemes ierīcības projekta izstrādei nepieciešamais teritorijas plānojums, lokālplānojums un detālplānojums vēl nav publicēts minētajā portālā, noteikumu projekta 55.punkts paredz noteikt, ka tos pēc zemes ierīkotāja vai komersanta pieprasījuma izsniedz vietējā pašvaldība. 12. Šobrīd atsevišķās pašvaldībās (Rīgas pilsētā, Jelgavas pilsētā un Jelgavas novadā) notiek automatizēta datu par nekustamā īpašuma lietošanas mērķa noteikšanu vai maiņu nodošana Valsts zemes dienestam datu aktualizēšanai Kadastra informācijas sistēmā, kas ir iespējama tikai tad, ja zemes vienībām ir piešķirti kadastra apzīmējumi, kas kalpo kā identifikators. Ņemot vērā to, ka praksē pašvaldība lēmumu par nekustamā īpašuma lietošanas mērķi pieņem, apstiprinot zemes ierīcības projektu, t.i., nosaka nekustamā īpašuma lietošanas mērķi projektētām zemes vienībām, lai šo automātisko procedūru (noteiktā nekustamā īpašuma lietošanas mērķa paziņošanu) būtu iespējams veikt ne tikai esošām zemes vienībām, bet arī projektētajām, tad jau zemes ierīcības projektā jābūt iekļautai informācijai par projektēto zemes vienību kadastra apzīmējumiem. Tādējādi noteikumu projekta 16.2.1.apakšpunkts paredz noteikt, ka projektēto zemes vienību kadastra apzīmējumi saņemami no Valsts zemes dienesta jau zemes ierīcības projekta izstrādes laikā, nevis kā iepriekš – tikai pēc zemes ierīcības projekta apstiprināšanas un nodošanas Valsts zemes dienesta arhīvā. Noteikumu projekts paredz noteikt, ka zemes ierīkotājs no Valsts zemes dienesta saņems ne tikai informāciju un dokumentus noteikumos Nr.288 norādītajā apjomā, bet arī projektēto zemes vienību kadastra apzīmējumus, kurus zemes ierīkotājs saskaņā ar noteikumu projekta 43.5. un 43.14.1.apakšpunktu attēlos arī zemes ierīcības projekta grafiskajā daļā. Tādējādi pašvaldība vienlaicīgi ar lēmuma par zemes ierīcības projekta apstiprināšanu pieņemšanu noteiks nekustamā īpašuma lietošanas mērķi zemes vienībām ar konkrētu identifikatoru, ļaujot attiecīgus datus nodot tiešsaistē Valsts zemes dienestam. Līdzīgu procedūru iespējams piemērot arī detālplānojuma izstrādē – atbilstoši Ministru kabineta 2014.gada 14.oktobra noteikumu Nr.628 “Noteikumi par pašvaldību teritorijas attīstības plānošanas dokumentiem” 140.punktam gadījumos, ja detālplānojuma ietvaros plānota zemes vienības sadalīšana, tad to veic attiecīgā jomā sertificēta persona, tātad, zemes ierīkotājs, kurš varēs pieprasīt kadastra apzīmējumus detālplānojumā projektētajām zemes vienībām. Jāatzīmē, ka projektēto zemes vienību kadastra apzīmējumi pieprasāmi tikai pēc tam, kad ir skaidrs projektēšanas risinājums (projektēto zemes vienību platība un konfigurācija), t.sk., kad saņemts attiecīgs saskaņojums zemes platības „Cits zemes lietojums” gadījumā, ja to plānots iekļaut projektētās zemes vienības sastāvā (par zemes platību „Cits zemes lietojums” sīkāk skatīt anotācijas I sadaļas 2.punkta 15.apakšpunktā). Lai izvairītos no nekorektu datu uzkrāšanas Nekustamā īpašuma valsts kadastra informācijas sistēmā, noteikumu projekta 19.punkts paredz noteikt, ka gadījumā, ja projekta izstrādes gaitā pēc tam, kad ir pieprasīti projektēto zemes vienību kadastra apzīmējumi, tiek mainīts projektēto zemes vienību skaits un platība, tad zemes ierīkotājam ir pienākums par to informēt Valsts zemes dienestu uz tā tīmekļa vietnē norādīto elektroniskā pasta adresi, lai tas veiktu attiecīgo kadastra datu aktualizāciju.  Projektēto zemes vienību pirmsreģistrācija Nekustamā īpašuma valsts kadastra informācijas sistēmā jau projektēšanas stadijā (zemes ierīcības projekta izstrādes laikā) sakrīt ar būvju pirmsreģistrācijas procesu Būvniecības informācijas sistēmā, kas arī tiek veikts projektēšanas stadijā, vēl pirms būve ir nodota ekspluatācijā.  13. Noteikumu projekta 17.punktā ir paredzēts noteikt no Kadastra informācijas sistēmas saņemamās informācijas sastāvu. Salīdzinot ar noteikumiem Nr.288, noteikumu projektā ir precizēti Kadastra informācijas sistēmas informācijas bloku nosaukumi atbilstoši normatīvajiem aktiem kadastra informācijas pieprasīšanas un izsniegšanas jomā.  14. Procedūru vienkāršošanas ietvaros paredzēts, ka zemes ierīcības projekta grafiskā daļa nebūs jāsaskaņo ar inženierkomunikāciju un inženierbūvju turētājiem, kuru inženierkomunikācijām un inženierbūvēm tiek noteiktas aizsargjoslas, ja apgrūtinājuma teritorija skar projektēto teritoriju. Sākotnēji šāda prasība noteikumos Nr.288 bija noteikta, jo zemes ierīcības projekts bija viens no Aizsargjoslu datu bāzes datu ieguves avotiem, tādēļ zemes ierīcības projektā ietvertajai informācijai bija jābūt aktuālai un pārbaudītai. Līdz ar Apgrūtināto teritoriju informācijas sistēmas izveidi dati par šiem objektiem un tiem noteiktajām aizsargjoslām tiks iegūti no inženierkomunikāciju un inženierbūvju turētājiem un citām institūcijām, t.i., zemes ierīcības projekts nebūs datu ieguves avots.  Līdz ar to zemes ierīcības projektā attēlotie objekti un to aizsargjoslas kalpos tikai kā informatīvs materiāls zemes īpašniekiem, turklāt jāņem vērā, ka apgrūtinājumi tiek precizēti zemes ierīcības projekta īstenošanas jeb zemes kadastrālās uzmērīšanas laikā. Tādējādi nav nepieciešams veikt zemes ierīcības projekta grafiskajā daļā attēloto inženierkomunikāciju un inženierbūvju un to aizsargjoslu speciālu saskaņošanu.  15. Ministru kabineta 2011.gada 27.decembra noteikumu Nr.1019 „Zemes kadastrālās uzmērīšanas noteikumi” 295.1punkts paredz, ka platību „Cits zemes lietojums” noteiktos gadījumos iekļauj uzmērāmās zemes vienības sastāvā, ja ir saņemts attiecīgā objekta (kura uzturēšanai izdalīta platība ar norādi „Cits zemes lietojums”) īpašnieka vai, ja tāda nav, tiesiskā valdītāja saskaņojums šādai darbībai (turpmāk – objekta īpašnieka saskaņojums). Ņemot vērā to, ka zemes ierīcības projekts ir viens no zemes kadastrālās uzmērīšanas tiesiskā pamatojuma dokumentiem, tad, lai saskaņotu tiesību normas zemes kadastrālās uzmērīšanas un zemes ierīcības jomā, arī noteikumu projekta 21.punkts paredz noteikt, ka projektētās zemes vienības sastāvā iekļauj platību „Cits zemes lietojums” tad, ja ir saņemts objekta īpašnieka saskaņojums.  16. Noteikumu projekta 33.5.7. un 43.16.apakšpunkts paredz ievietot objekta īpašnieka saskaņojumu zemes ierīcības projektā un tā grafiskajā daļā atzīmes veidā attēlot datus par objekta īpašnieka saskaņojumu (dokumenta izdevējiestādes nosaukumu, dokumenta veidu, numuru un izdošanas datumu) – atzīme uz zemes ierīcības projekta grafiskās daļas apliecina, ka objekta īpašnieka saskaņojums jau ir saņemts, līdz ar to atkārtota objekta īpašnieka saskaņojuma pieprasīšana (zemes ierīcības projekta īstenošanas laikā) nav lietderīga.  17. Noteikumi Nr.288 paredz – ja vietējā pašvaldība apstiprina zemes ierīcības projektu, tā nepieciešamības gadījumā izdod divu veidu administratīvos aktus – par adreses piešķiršanu un nekustamā īpašuma lietošanas mērķa noteikšanu vai maiņu. Tomēr minētie lēmumi nav vienīgie, kas būtu jāpieņem. Piem., ja viena no projektētajām zemes vienībām ir starpgabals Publiskas personas mantas atsavināšanas likuma izpratnē, par ko vietējā pašvaldība pieņēmusi attiecīgu lēmumu, taču pēc robežu pārkārtošanas tā neatbilst starpgabala statusam, vietējai pašvaldībai būtu jāpieņem lēmums par starpgabala statusa atcelšanu (lēmumā norādot, ka attiecīgas lēmums stājas spēkā ar brīdi, kad Kadastra informācijas sistēmā reģistrēti attiecīgie zemes kadastrālās uzmērīšanas dokumenti). Līdz ar to noteikumu projekta 30.3.apakšpunktā tiek paredzēta arī šāda lēmuma pieņemšana, kā arī noteikumu projekta 30.punkta ievaddaļā iekļauta vispārīga norma par vietējās pašvaldības pieņemamiem lēmumiem vienlaicīgi ar zemes ierīcības projekta apstiprināšanas. Šādas normas iekļaušana veicinās savlaicīgu attiecīgu lēmumu pieņemšanu, tādējādi juridisko pusi sakārtojot atbilstoši faktiskajai situācijai.  18. Zemes ierīcības likumā līdz 2015.gada 31.decembrim bija noteikts, ka viens no apstiprinātā zemes ierīcības projekta eksemplāriem glabājas vietējā pašvaldībā, otrs – Valsts zemes dienesta arhīvā, savukārt trešais tiek nodots zemes ierīkotājam vai ierosinātājam. Tā kā zemes ierīcības projekta uzglabāšanas un izsniegšanas kārtība ir Ministru kabineta noteikumu līmeņa jautājums, tas tiek iekļauts noteikumu projekta 49., 50. un 51.punktā. Noteikumu projekta 49.punkts paredz, ka Valsts zemes dienestam nosūtāms tikai vietējās pašvaldības lēmums par zemes ierīcības projekta apstiprināšanu bez zemes ierīcības projekta, jo Valsts zemes dienests praksē vairs manuāli neveic zemes vienību pirmsreģistrāciju pēc apstiprinātā zemes ierīcības projekta saņemšanas Valsts zemes dienesta arhīvā, bet tā tiek veikta automātiski, zemes kadastrālajā uzmērīšanā sertificētai personai veicot pieprasījumu portālā www.kadastrs.lv, līdz ar to zemes ierīcības projekta uzglabāšanai Valsts zemes dienestā nav praktiskās pielietojamības. Vietējās pašvaldības lēmums par zemes ierīcības projekta apstiprināšanu Valsts zemes dienestam nepieciešams, lai zemes ierīcības projekta īstenošanas noslēgumā (pēc zemes kadastrālās uzmērīšanas) būtu iespējams nodrošināt vienas pieturas aģentūras principu un Kadastra informācijas sistēmas un zemesgrāmatas datu integrāciju tajos gadījumos, ja tiek veikta zemes vienības sadalīšana vairākās zemes vienībās viena nekustamā īpašuma sastāvā. Saskaņā ar publiski pieejamajā Vides aizsardzības un reģionālās attīstības ministrijas 2013.gada oktobra pētījumā “Labas pārvaldības principu nodrošināšanu publisko pakalpojumu sniegšanā” paustajiem ieteikumiem informācijas apmaiņa starp valsts (t.sk., pašvaldības) iestādēm organizējama tikai elektroniskā veidā ar mērķi nodrošināt labas pārvaldības praksi. Tādējādi minētais noteikumu punkts paredz noteikt prasību vietējām pašvaldībām lēmumu par zemes ierīcības projekta apstiprināšanu Valsts zemes dienestam nodot elektroniskā formā. Savukārt noteikumu projekta 51.punkts paredz noteikt, ka apstiprinātais zemes ierīcības projekts vietējā pašvaldībā glabājams vismaz līdz Zemes ierīcības likumā noteiktajam zemes ierīcības projekta īstenošanas termiņam, kas ir četri gadi kopš tā apstiprināšanas, jo Ministru kabineta 2011.gada 27.decembra noteikumu Nr.1019 “Zemes kadastrālās uzmērīšanas noteikumi” 32.2.apakšpunkts paredz pienākumu vietējai pašvaldībai izsniegt zemes ierīcības projekta grafisko daļu pēc zemes kadastrālajā uzmērīšanā sertificētas personas vai komercsabiedrības, kas nodarbina vismaz vienu mērnieku, pieprasījuma. Tādējādi no minētās normas izrietēs, ka vietējai pašvaldībai būs tiesības noteikt arī garāku zemes ierīcības projekta glabāšanas termiņu.  19. Noteikumi Nr.288 paredz, ka zemes ierīcības projekta izstrādei kā kartogrāfisko pamatni izmanto aktuālu zemes robežu plānu, izņemot gadījumu, ja zemes ierīcības projektu izstrādā valstij vai pašvaldībai piekrītošai zemes vienībai (tātad zemei, uz kuru īpašuma tiesības nav nostiprinātas zemesgrāmatā), kad kā kartogrāfisko pamatni izmanto Kadastra informācijas sistēmas telpiskos datus (kadastra karti) (turpmāk – pirmais gadījums).  Savukārt, ja valsts vai pašvaldība īpašuma tiesības uz zemi nostiprinājusi zemesgrāmatā, pamatojoties uz informāciju no Kadastra informācijas sistēmas telpiskajiem datiem (kadastra karti), tad pirms zemes ierīcības projekta izstrādes, lai ievērotu noteikumu Nr.288 nosacījumus par zemes ierīcības projekta kartogrāfiskās pamatnes izmantošanu, jāveic zemes kadastrālā uzmērīšana, robežu plāna izgatavošana un reģistrēšana Kadastra informācijas sistēmā (turpmāk – otrais gadījums).  Tā kā pirmajā gadījumā pieļaujama kadastra kartes kā kartogrāfiskās pamatnes izmantošana, prasība otrajā gadījumā pirms zemes ierīcības projekta izstrādes veikt zemes kadastrālo uzmērīšanu nav samērīga un atstāj negatīvu ietekmi uz valsts un vietējās pašvaldības budžetu, līdz ar to noteikumu projekta 40.punkts paredz noteikt kadastra kartes izmantošanu abos iepriekš norādītajos gadījumos un neuzliek par pienākumu otrajā gadījumā veikt zemes kadastrālās uzmērīšanas darbus pirms zemes ierīcības projekta izstrādes.  20. Noteikumu projekta 45.punkts paredz iespēju zemes ierīcības projekta grafiskajā daļā norādīt ne tikai apgrūtinājumus, bet pēc ierosinātāja pieprasījuma arī apgrūtinājumus izraisošos objektus, kas ierosinātājam atvieglotu zemes ierīcības projekta grafiskās daļas uztveri. Līdzīga prasība ir noteikta zemes kadastrālās uzmērīšanas procesā – apgrūtinājuma plāna sagatavošanā.  Noteikumi Nr.288 paredzēja, ka apgrūtinājumi katram objektam attēlojami kā vienlaidus teritorija visā projektētajā teritorijā, jo, kā jau minēts iepriekš, savulaik bija iecerēts, ka zemes ierīcības projekts būs viens no informācijas avotiem Aizsargjoslu datu bāzes datu uzpildei, un minētās uzpildes nodrošināšanai bija jānosaka prasība katram objektam noteikt vienu apgrūtinātu teritoriju. Šobrīd nepieciešamība pēc šādas prasības nav, turklāt daļa zemes ierīkotāju ir norādījuši, ka praksē ērtāk apgrūtinājumus attēlot atsevišķi katrai projektētajai zemes vienībai, nevis visai projektētajai teritorijai. Līdz ar to noteikumu projekta 47.punkts paredz noteikt zemes ierīkotājiem izvēles iespēju apgrūtinājumu attēlot kā vienlaidus teritoriju visā projektētajā teritorijā vai katrai projektētajai zemes vienībai atsevišķi.  21. Noteikumu projekta 53.punkts paredz iespēju zemes ierīcības projektu, par kura izstrādi vietējā pašvaldība ir lēmusi pirms šī noteikumu projekta spēkā stāšanās, izstrādāt atbilstoši šim noteikumu projektam vai noteikumiem Nr.288, tomēr šī iespēja tiek ierobežota laikā – līdz 2016.gada 30.septembrim.  Vienotā paketē ar šo noteikumu projektu virzītie grozījumi Ministru kabineta 2012.gada 10.janvāra noteikumos Nr.47 “Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu” paredz, ka vietējām pašvaldībām informācija par projektētajām zemes vienībām piešķirtajiem lietošanas mērķiem ir jānodod automatizēti. Šo grozījumu spēkā stāšanās ir plānota 2017.gada 1.janvārī. Lai minētās prasības izpilde būtu iespējama, zemes ierīcības projektiem ir jāsatur informācija par projektēto zemes vienību kadastra apzīmējumiem, taču šī prasība nav iekļauta noteikumos Nr.288. Tas nozīmē, ka noteikumu Nr.288 regulējumu nav iespējams piemērot pēc grozījumu Ministru kabineta 2012.gada 10.janvāra noteikumos Nr.47 “Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu” spēkā stāšanās brīža – 2017.gada 1.janvāra. Tomēr, lai nodrošinātu pakāpenisku attiecīgās programmatūras ieviešanu automatizēto procedūru piemērošanai, tad termiņš, līdz kādam būtu pieļaujams izstrādāt zemes ierīcības projektus atbilstoši noteikumu Nr.288 prasībām, ir jāsaīsina.  Noteikumu projekta 54.punkts paredz noteikt, ka gadījumā, ja zemes ierīkotājs zemes ierīcības projektu, par kura uzsākšanu vietējā pašvaldība ir pieņēmusi lēmumu līdz noteikumu projekta spēkā stāšanās brīdim, izvēlas izstrādāt atbilstoši šī noteikuma projekta regulējumam, tad zemes ierīkotājam ir jāievēro papildus nosacījumi. Šo noteikumu 54.1.apakšpunktā paredzēts, ka zemes ierīcības projekta izstrādes nosacījumi zemes ierīkotājam pašam jāpieprasa no Satiksmes ministrijas, Valsts kultūras pieminekļu aizsardzības inspekcijas, valsts akciju sabiedrības “Latvijas Valsts ceļi” un Dabas aizsardzības pārvaldes un tie jāiekļauj zemes ierīcības projektā. Turklāt šo noteikumu 54.3.apakšpunkts paredz noteikt, ka zemes ierīkotājam ir pienākums saskaņot zemes ierīcības projektu ar iepriekš minētajām institūcijām, ja tās to ir norādījušas savos izdotajos zemes ierīcības projekta izstrādes nosacījumos. Tāpat šo noteikumu 54.2.apakšpunktā paredzēts noteikt, ka informāciju par tām vietējās pašvaldības teritorijas plānojumā noteiktajām aizsargjoslām (aizsardzības zonām), kuru attēlošana nebija iespējama izvēlētajā kartes (plāna) mērogā, zemes ierīkotājs pēc pieprasījuma saņem vietējā pašvaldībā. Lai veicinātu kvalitatīvus un pēc vienām prasībām izstrādātus zemes ierīcības projektus, termiņš zemes ierīcības projekta izstrādei atbilstoši šī noteikumu projekta regulējumam, bet ar nosacījumiem, ir paredzēts vienāds ar termiņu zemes ierīcības projekta izstrādei atbilstoši noteikumiem Nr.288.  Ņemot vērā minēto, noteikumu projekta 53.punkts paredz, ka zemes ierīcības projekta izstrāde jāveic četru mēnešu laikā no šī noteikuma projekta spēkā stāšanās brīža, t.i., līdz 2016.gada 30.septembrim. Jāatzīmē, ka praksē zemes ierīcības projekta izstrādes ilgums ir vidēji trīs mēneši, līdz ar to četru mēnešu termiņš zemes ierīcības projekta izstrādei ir samērīgs.  22. Noteikumu projekta 16.2.5.apakšpunkts paredz noteikt, ka zemes ierīkotājs zemes ierīcības projekta izstrādei nepieciešamo informāciju par apgrūtinātajām teritorijām un aizsargjoslu izraisošajiem objektiem un to robežām iegūs no Apgrūtināto teritoriju informācijas sistēmas. Tā kā informācijas izsniegšana no minētās sistēmas šobrīd vēl netiek nodrošināta, noteikumu projekta 56.punkts paredz noteikt, ka informāciju no Apgrūtināto teritoriju informācijas sistēmas sāk izsniegt Apgrūtināto teritoriju informācijas sistēmas likumā noteiktajā termiņā, kas šobrīd ir 2018.gada 1.janvāris. Piebilstams, ka minētais termiņš attiecībā uz atsevišķām apgrūtinātām teritorijām var tikt pārcelts par vienu gadu agrāk, ja tiks pieņemts Satiksmes ministrijas virzītais 2015.gada 17.decembra Valsts sekretāru sanāksmē (prot. Nr.49., 18.§, VSS-1366) izsludinātais likumprojekts „Grozījumi Apgrūtināto teritoriju informācijas sistēmas likumā”, kas paredz, ka atsevišķu Apgrūtināto teritoriju informācijas sistēmā reģistrējamo datu pirmreizēja iesniegšana jāveic līdz 2016.gada 31.decembrim, bet minēto datu sagatavošana un izsniegšana tiks nodrošināta no 2017.gada 1.janvāra.  Vienlaicīgi noteikumu projekta 16.punktā tiek saglabāta noteikumos Nr.288 ietvertā iespēja zemes ierīkotājam nepieciešamo informāciju iegūt arī no datu turētājiem – Dabas aizsardzības pārvaldes, Valsts kultūras pieminekļu aizsardzības inspekcijas, inženierkomunikāciju un inženierbūvju turētājiem un valsts sabiedrības ar ierobežotu atbildību “Zemkopības ministrijas nekustamie īpašumi”. Savukārt atšķirībā no noteikumu Nr.288 regulējuma noteikumu projekta 14.5.apakšpunkts paredz noteikt, ka informāciju par tām vietējās pašvaldības teritorijas plānojumā noteiktajām aizsargjoslām (aizsardzības zonām), kuru attēlošana nebija iespējama izvēlētajā kartes (plāna) mērogā, vietējā pašvaldība iekļauj zemes ierīcības projekta izstrādes nosacījumos, nevis zemes ierīcības projekta izstrādes laikā izsniedz pēc zemes ierīkotāja atsevišķa pieprasījuma. Tādējādi tiek saīsināts zemes ierīcības projekta izstrādes laiks, jo zemes ierīkotājam nebūs atkārtoti jāvēršas pašvaldībā. |
| 3. | Projekta izstrādē iesaistītās institūcijas | Tieslietu ministrija (Valsts zemes dienests), Vides aizsardzības un reģionālās attīstības ministrija, Satiksmes ministrija, valsts akciju sabiedrība „Latvijas Valsts ceļi”, valsts sabiedrība ar ierobežotu atbildību „Zemkopības ministrijas nekustamie īpašumi”, valsts akciju sabiedrība „Latvijas Dzelzceļš”, Valsts kultūras pieminekļu aizsardzības inspekcija, Dabas aizsardzības pārvalde, Latvijas Mērnieku biedrība, Latvijas Kartogrāfu un ģeodēzistu asociācija, Latvijas Lauksaimniecības universitāte, Cēsu novada, Rīgas un Jūrmalas domes. |
| 4. | Cita informācija | Nav. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums ietekmēs ierosinātājus (zemes vienības īpašniekus, vai, ja tādu nav, tiesiskos valdītājus, vai, ja tādu nav, lietotājus), zemes ierīkotājus, vietējās pašvaldības un institūcijas, kas sniedz zemes ierīcības projekta izstrādes nosacījumus un saskaņo zemes ierīcības projektu.  Tāpat noteikumu projekts ietekmēs arī Valsts zemes dienestu. |
| 2. | Tiesiskā regulējuma ietekme uz tautsaimniecību un administratīvo slogu | Ierosinātājiem un zemes ierīkotājiem samazināsies zemes ierīcības projekta izstrādes termiņi, kā arī izmaksas, gan tādēļ, ka tiek mazināts zemes ierīcības projekta saskaņotāju loks, gan tādēļ, ka tiek radīta iespēja zemes ierīcības projektu sagatavot elektroniskā formā.  Noteikumu projektā noteiktos gadījumos, izstrādājot grozījumus zemes ierīcības projektā, nevis jaunu zemes ierīcības projektu, kā arī izstrādājot zemes ierīcības projektus vienkāršotā kārtībā, samazināsies administratīvais slogs vietējām pašvaldībām.  Administratīvais slogs samazināsies, jo Valsts zemes dienestā vairs nebūs jāsaņem atzinums par zemes ierīcības projekta grafisko daļu. Administratīvais slogs samazināsies EUR 72 024 apmērā.  Pieņēmumi:  Vidējie ceļa izdevumi no Rīgas (pārvietojas ar sabiedrisko transportu vai automašīnu un izmanto stāvvietu) EUR 5 – 20% gadījumos.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) EUR 6 – 80% gadījumos.  Vidējā c/h darba likme Latvijā 2014.gadā – EUR 4,60.  Patērētais laiks atzinuma saņemšanai, tai skaitā, pārvietošanās laiks – 2 h.  Bankas komisija par maksājumu – EUR 0,30 internetbanka 80% atzinumu pieprasījumos, EUR 2 – 20% pieprasījumos.  Patērētais laiks maksājumu veikšanai – internetbankā 15 min, filiālē 1 h. Aptuveni 80% izziņu tika apmaksāts uz vietas, 20% personas maksāja internetbankā citā vietā.  Maksa par atzinuma saņemšanu EUR 24,76.  Izsniegtie atzinumi 2014.gadā ir 1781 gab.   |  |  |  |  |  |  |  | | --- | --- | --- | --- | --- | --- | --- | | Atzinumu skaits | Maksas pakalpojuma cena EUR | Transporta izmaksas EUR | Bankas maksājumu izmaksas EUR | Patērētā laika vidējās izmaksas EUR | Vidējās viena atzinuma administratīvā sloga izmaksas EUR | Kopējās administratīvā sloga radītās izmaksas EUR | | 1,781 | 44,169 | 10,330 | 1,140 | 16,385 | 40 | 72,024 | |
| 3. | Administratīvo izmaksu monetārs novērtējums | Izvērtējot gadījumus, kad zemes ierīkotājiem nebūs jāpieprasa Valsts zemes dienestam atzinums par nekustamā īpašuma objekta apgrūtinājumu atbilstību normatīvajos aktos noteiktajām datu sagatavošanas tehniskajām prasībām un zemes vienību robežu atbilstību Kadastra informācijas sistēmas datiem pirms zemes ierīcības projekta apstiprināšanas vietējā pašvaldībā (Valsts zemes dienesta maksas pakalpojums), Valsts zemes dienests atbilstoši paplašinātam standarta izmaksu modelim aprēķināja administratīvo izmaksu samazinājumu EUR 44 169 apmērā.  Datu prasības (atzinuma sniegšanai) vērtība:  (*samaksa* x *laiks*) x (*n* x *biežums*) = (12,40 x 2) x (1 x 1781) = 44 169 EUR  Kur:  *samaksa* = par pamatu ņemta Valsts zemes dienesta atzinumu sniegšanā iesaistīto darbinieku vidējā stundas tarifa likme 2014.gadā (5,80 EUR/stundā) un darba vietas izmaksas EUR 6,60 uz vienu atzinumu.  *laiks* = atzinuma iesniegšanai patērētais laiks stundās.  *n* = skartā kopa/populācija ir 1, jo atzinums jāsniedz vienai institūcijai.  *biežums* = 1781, jo 2014.gadā tika sniegti 1781 atzinumi. |
| 4. | Cita informācija | Valsts zemes dienesta faktiskie ieņēmumi no maksas pakalpojuma par atzinumu izsniegšanu vidēji gadā ir EUR 44 169.  2016.gada 11.janvārī stājās spēkā Ministru kabineta 2015.gada 22.decembra noteikumi Nr.787 “Valsts zemes dienesta maksas pakalpojumu cenrādis un samaksas kārtība”, ar kuriem tika apstiprināts jauns Valsts zemes dienesta maksas pakalpojumu cenrādis. Tajā ir ietverti arī jauni maksas pakalpojumi (piemēram, kadastra ģeotelpisko datu pārlūkošanas e-pakalpojumi Latvijas Ģeotelpiskās informācijas aģentūras plānotajam Ģeoportālam un citi), kuru izpildei tiks piesaistīti iepriekš atzinumu izsniegšanā iesaistītie darbinieki. Tā rezultātā plānots gūt ieņēmumus līdzvērtīgā apmērā un finansiālā ietekme uz budžetu neveidosies. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Vienotā paketē ar noteikumu projektu virzāmi grozījumi Ministru kabineta 2012.gada 10.janvāra noteikumos Nr.47 “Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu”.  Grozījumi minētajos noteikumos izdarāmi, lai veicinātu anotācijas I sadaļas 2.punkta 12.apakšpunktā minētās automatizētās procedūras pielietošanu, paredzot pienākumu vietējām pašvaldībām datus par zemes ierīcības projektā projektētajai zemes vienībai piešķirto nekustamā īpašuma lietošanas mērķi nodot Valsts zemes dienestam tikai tiešsaistes datu pārraides režīmā, nevis elektroniskā vai papīra formā. |
| 2. | Atbildīgā institūcija | Tieslietu ministrija. |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par sabiedrības pārstāvjiem, kas piedalījušies noteikumu projekta izstrādē, informāciju skatīt anotācijas I sadaļas 3.punktā.  Papildus Tieslietu ministrija paredz lūgt Latvijas Kartogrāfu un ģeodēzistu asociācijas un Latvijas Mērnieku biedrības viedokli par noteikumu projektu pēc tā izsludināšanas Valsts sekretāru sanāksmē.  Informācija par noteikumu projektu tiks ievietota Valsts zemes dienesta, Tieslietu ministrijas un Valsts Kancelejas tīmekļa vietnēs. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1apakšpunktam jebkura privātpersona varēs līdzdarboties noteikumu projekta izstrādē, rakstiski sniedzot viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Saņemtie priekšlikumi tiks izvērtēti noteikumu projekta izstrādē. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts zemes dienests, vietējās pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta ietekme uz Valsts zemes dienesta uzdevumu – sniegt atzinumu par zemes ierīcības projektiem normatīvajos aktos noteiktajos gadījumos, ir norādīta anotācijas II sadaļas 2.punktā. Esošie cilvēkresursi tiks pielietoti citu Valsts zemes dienesta funkciju un uzdevumu efektīvākai un kvalitatīvākai nodrošināšanai.  Jaunas institūcijas netiek veidotas. Esošu institūciju likvidācija vai reorganizācija netiek plānota. |
| 3. | Cita informācija | Nav |

Anotācijas III un V sadaļa – projekts šīs jomas neskar.

Iesniedzējs:

Tieslietu ministrijas

valsts sekretārs Raivis Kronbergs

15.02.2016. 11:16

5360

J.Mierkalne

67038681, judite.mierkalne@vzd.gov.lv